Livet i en trikot og en stramt styret hverdag på Den Kongelige Teaters Balletskole trækker i de nordjyske børn. I hvert fald er antallet af tilmeldte til optagelsesprøven vokset fra 12 til 26 børn fra 0. – 4. klasse. Dermed har Ballet Nord tilsvarende ansøgertal som balletskolen i Holstebro, der i mange år var det eneste sted uden for København, hvor det Det Kongelige Teater havde balletundervisning. Optagelsesprøven er først og fremmest er en vurdering af børnenes fysiske egenskaber. Den fysiske vurdering af børnene ved optagelsesprøven er vigtig for at undgå skader. Børnene skal kunne holde til at danse mange timer om ugen i første omgang – og mange timer om dagen, hvis de senere fortsætter på Det Kongelige Teaters Balletskole i København. Ud over den fysiske egnethed bliver børnene vurderet på smidighed, udstråling og musikalitet. Det Kongelig Teaters Balletskole har også afdelinger i Aarhus, Sønderborg og Esbjerg, der dog ikke har nær så stort et ansøgerfelt som Ballet Nord i år. Ballet Nord er et samarbejde imellem Aalborg Kulturskole, Hjørring Musiske Skole og Det Kongelige Teaters Balletskole. Optagelsesprøverne finder sted i Aalborg Kulturskoles lokaler i Nordkraft, lørdag den 16. april fra kl. 9.00. Det er stadig muligt at melde sig til eller bare møde op på dagen.

Referat:
Dobbelt så mange børn har meldt sig til optagelsesprøve på Det Kongelige Teaters Balletskole i forhold til sidste år.